钦定古今图书集成/历象汇编/庶征典/第064卷 > 元
## 钦定古今图书集成/历象汇编/庶征典/第064卷 > 元

### 太宗五年风霾

按《元史太宗本纪》：“五年十二月，帝至阿鲁兀忽可吾
行宫，大风霾七昼夜。”

### 宪宗六年大风

按《元史宪宗本纪》：“六年春，大风起北方，砂砾飞扬，白
日晦冥。”

### 世祖至元八年大风

按《元史世祖本纪》：“至元八年十月己未，檀、顺等州风
潦害稼。”

至元十六年，大风。

按《元史世祖本纪》：“十六年，保定等二十馀路，风雹害
稼。”

至元二十年，大风。

按《元史世祖本纪》。不载　按《五行志》。“至元二十年正
月，汴梁延津、封丘二县大风，麦苗尽拔。”

至元二十四年，风。

按《元史世祖本纪》：“二十四年，西京、北京、隆兴、平滦、南
阳、怀孟等路，风雹害稼。”

至元三十一年四月，成宗即位。七月，大风。

按《元史成宗本纪》：“至元三十一年四月甲午，即位。七
月，棣州阳信县雹，大风拔木发屋。”

### 成宗元贞二年风

按《元史成宗本纪》：“元贞二年十二月，大都、保定、汴梁、
江陵、沔阳、淮安水，金、复州风损禾。”

### 大德元年风雹

按：《元史成宗本纪》：“大德元年六月，太原风雹。”

大德二年，大风。

按《元史成宗本纪》，“二年五月己酉，卫辉、顺德大风损麦。”
大德八年，大风。

按《元史成宗本纪》：“八年五月，蔚州之灵仙，太原之阳
曲，隆兴之天城、怀安，大同之白登，大风。九月癸酉，潮
州飓风起，海溢，漂民庐舍，溺死者众。”

大德十年，大风。

按《元史成宗本纪》：“大德十年二月，大同路暴风大雪，
坏民庐舍。七月辛巳，平江大风，海溢，漂民庐舍。”

### 武宗至大四年三月仁宗即位大风

按《元史仁宗本纪》：“至大四年三月庚寅即位，七月癸
未，甘州地震，大风，有声如雷。”

按《续文献通考》：“正月，帝崩。三月，皇太子爱育黎拔力
八达即皇帝位，遣宦者李邦宁释奠于孔子。邦宁既
受命行礼，方就位，忽大风起，殿上及两庑烛尽灭，烛
台底铁𨱔入地尺许，邦宁悚息伏地，诸执事皆伏。良
久风息，乃成礼，邦宁内惭悔累日。”

### 仁宗皇庆二年大风海溢

按《元史仁宗本纪》：“皇庆二年八月戊午朔，扬州路崇
明州大风，海潮泛溢，漂没民居。”

### 延祐七年三月英宗即位八月大风

按《元史英宗本纪》，延祐七年三月庚寅即位，“十二月
癸酉，汴梁延津县大风昼晦，桑多损。”　按《五行志》，“延
祐七年八月，延津县大风昼晦，桑陨者十八九。”

### 英宗至治元年大风

按《元史英宗本纪》不载　按《五行志》，“至治元年三月，
大同路大风走沙土，壅没麦田一百馀顷。”

至治二年，风雹。

按《元史英宗本纪》：“至治二年四月甲寅，南阳西穰等
屯风雹。十二月辛卯，大同卫辉、江陵属县及丰赡署
大惠屯风。”

至治三年大风。

按《元史英宗本纪》，“三年五月庚子，大风雨雹，拔柳林
行宫内外大木一千八百。”　按《五行志》：“至治三年三月，卫辉路大风，桑雕蚕死。五月庚子，柳林行宫大木
风拔三千七百株。”

### 泰定帝泰定元年大风

按《元史泰定帝本纪》，泰定元年四月庚辰，以风烈、月
蚀、地震，手诏戒饬百官。五月壬辰，御史台臣秃忽鲁、
纽泽，以御史言“灾异屡见，宰相宜避位以应天变，可
否仰自圣裁。顾惟臣等为陛下耳目，有徇私违法者
不能紏察，慢官失守，宜先退避。”于是中书省臣兀伯
都刺、张珪、杨廷玉皆抗疏乞罢。丞相旭迈杰、倒剌沙
言：“比者灾异，陛下以忧天下为心，反躬自责，谨遵《祖
宗圣训》，修德慎行。臣敕等各勤乃职。”手诏至，大都居
守，省臣皆引罪自劾：“臣等为左右相，才下识昏，当国
大任，无所襄赞，以致灾祲，罪在臣等，所当退黜，诸臣
何罪？”帝曰：“卿等皆辞退而去，国家大事，朕孰与图之？
宜各相论，以勉乃职。”

泰定三年，大风。

按《元史泰定帝本纪》，“三年七月，永平、大都诸属县大
风雨雹。八月，盐官州大风海溢，大都、昌平大风，坏民
居九百馀家。龙庆路大风损稼，扬州、崇明州大风雨。”

按：《五行志》：“泰定三年七月，宝坻、房山二县大风，折”

《木》。八月，大都昌平等县大风一昼夜，坏民居九百馀
家。

泰定四年，大风。

按《元史泰定帝本纪》：“泰定四年五月丁卯，卫辉路大
风九日，禾尽偃。十二月，扬州路通州、崇明州大风，海
溢。”

### 致和元年大风

按《元史泰定帝本纪》：“致和元年四月，崇明州大风海
溢。”

### 文宗天历三年大风

按《元史文宗本纪》。不载。　按《五行志》。天历三年二月。
胙城县、新乡县大风。

### 至顺元年大风

按《元史文宗本纪》，至顺元年七月，真定路之平棘，广
平路之肥乡，保定路之曲阳、行唐等县，大都之顺州、
东安州大风雨雹伤稼。　按《五行志》：至顺元年二月，
卫辉路胙城新乡县大风。

至顺二年，大风。

按《元史文宗本纪》：“二年二月，镇宁王那海部曲二百，
以风雪损孳畜，命岭北赈粮两月。”

### 顺帝至元二年陕西暴风

按：《元史顺帝本纪》：“至元二年三月，陕西暴风，旱，无麦。”
“至元五年，大风。”

按《元史顺帝本纪》：“五年五月己未朔，晃火儿不剌、赛
秃不剌、纽、阿迭烈孙、三卜剌等处，六爱马大风雪，民
饥，发米赈之。”

至元六年，大风。

按《元史顺帝本纪》：“六年三月丁巳，大斡耳朵思大风
雪为灾，马多死，以钞八万锭赈之。”

### 至正元年赤风变黑

按《元史顺帝本纪》，“至正元年四月戊寅，彰德有赤风
自西北起，昼晦如夜”　按《五行志》。“至正元年四月戊
寅，彰德有赤风自西北来。忽变为黑。昼晦如夜。七月，
广州、雷州飓风大作，涌潮水。拔木害稼。”

至正二年，飓风。

按《元史顺帝本纪》。不载　按《五行志》。“二年十月。海州
飓风作。海水涨。溺死人民。”

至正七年，大风。

按《元史顺帝本纪》：“至正七年春正月甲辰朔，大寒而
风，朝官仆者数人。”

至正十三年，大风。

按《元史顺帝本纪》。不载　按《五行志》。“十三年五月乙
丑，浔州飓风大作。坏官舍民居。屋瓦门扉皆飘扬七
里之外。”

至正十四年，大风。

按《元史顺帝本纪》：“至正十四年七月甲子，潞州襄垣
县大风，拔木偃禾。”

至正十七年，大风。

按《元史顺帝本纪》：“至正十七年六月癸酉，温州路乐
清江中龙起，飓风作，有火光如球。”

至正十八年，大风。

按《元史顺帝本纪》：“至正十八年正月乙丑，大风起自
西北，益都《土门万岁碑》仆而碎。”

至正二十一年，大风。

按《元史顺帝本纪》：“至正二十一年正月癸酉，石州大
风拔木，六畜俱鸣。”

至正二十四年，大风。

按《元史顺帝本纪》。不载　按《五行志》。二十四年。台州
路黄岩州海溢。飓风拔木。禾尽偃。

至正二十七年，大风。

按《元史顺帝本纪》，“至正二十七年三月丁丑朔，莱州大风，有大鸟至，其翅如席。庚子，京师大风自西北起，
飞砂扬砾，白日昏暗。”　按《五行志》：“二十七年三月庚
子，京师有大风起自西北，飞砂扬砾，昏尘蔽天，逾时，
风势八面俱至，终夜不止，如是者连日。自后每日寅
时风起，万窍争鸣，戌时方息，至五月癸未乃止。”